Gaktos plaukai

Gaktos plaukai – plaukai, pradedantys augti lytinio brendimo pradžioje ant gaktos, vienas iš antrinių lytinių požymių. Moteriai daugiausia auga ant vulvos, vyrui – virš varpos. Plaukų ir jų augimo savybes lemia paveldimieji ir hormoniniai veiksniai (androgenai ir iš dalies estrogenai).

Gaktos plaukų funkcija nėra aiški. Spėjama, kad jie padeda skleisti feromonų kvapą, kuris labai jaudina priešingos lyties atstovus. Galbūt šie plaukeliai taip pat sušvelnina odos trintį tarp partnerių sueities metu. Visgi įrodyta, kad gaktos plaukai neleidžia patogenams, ypač bakterijoms patekti į kūną per lytinius organus.

Manoma, kad skusti gaktos plaukus Vakaruose moteris paskatino bikinio populiarumas, o vėliau tam įtakos turėjo ir pornografijos industrija. XX a. 8-ajame dešimtmetyje, seksualinės revoliucijos metu Vakarų pasaulyje pornografija sparčiau ėmė plisti po to kai „Playboy“ pradėjo varžytis su nešvankesniais leidiniais tokiais kaip „Penthouse“, vaizduojančiais moters kūną ir jų lytinius organus be gaktos plaukų. p. 170 (Pubic Wars) Iki tol plačiosios visuomenės moters kūnas su gaktos plaukais laikytas patraukliu. Pastaruoju metu gaktos plaukus vis dažniau šalina ne tik moterys, bet ir vyrai dėl estetinių ar praktinių priežasčių. Tačiau pati praktika siekia senovės Graikijos ištakas. Jau tais laikais moterys dalinai šalindavo ir formuodavo gaktos plaukus. O islamo šalyse daugelį amžių gaktos plaukų skutimas yra religijos skatinama higieninė praktika (tiek tarp vyrų, tiek tarp moterų).

 Augimas 

Gaktos plaukeliai ima augti pradėjus funkcionuoti lytinėms liaukoms – dėl androgenų kiekio padidėjimo (todėl gaktos plaukų atsiradimas dar yra vadinamas adrenarche). Odos, apaugančios gaktos plaukais, plotas didėja palaipsniui, iš pradžių užauga pūkeliai, tik po to plaukai. Prasidedant mėnesinėms, mergaitėms dažnai jau būna susiformavęs moters trikampis, kurio formą lemia estrogenai. Berniukams gaktos plaukai pradeda augti ties sėklidžių kapšeliu ir kiek aukščiau varpos, bambos link. Vyro gaktos plaukai auga kitokia forma nei moters (vyro trikampis). Šį skirtumą lemia androgenų kiekio skirtumas. Vyro trikampis galutinai susiformuoja apie 17–19 metus, tuo tarpu moters – apie 13–15. Nors gaktos plaukų augimas yra tiesiogiai susijęs su lytine branda, tačiau jis tik netiesiogiai priklauso nuo sėklidžių ir kiaušidžių brandos, kuri yra visų pirma susijusi su vaisingumu.

Plaukelių tankumas ir kietumas tarp žmonių skiriasi, bet aktyviausiu lytiniu laikotarpiu (nuo 15–20 iki 45–50 metų) jie dažniausiai būna banguoti, garbanoti. Po menopauzės ir andropauzės gaktos plaukų banguotumas pradeda nykti.

 Moters trikampis 

Moters trikampis – ant vulvos augančių gaktos plaukų suformuotas trikampis, esantis smaigaliu į apačią (priešingai nei pas vyrus), su horizontalia linija virš gaktos. Tokį plaukų augimą lemia mažesnis vyriškų hormonų androgenų kiekis nei pas vyrus. Moterų trikampis paprastai būna labiau išreikštas (aiškesnės formos) nei vyrų, nors plaukų tankumas būna įvairus. Kadangi moters trikampis yra vulvos zonoje (dengia ją), jis priskiriamas intymioms vietoms, tad daugelis moterų reguliuoja savo trikampio formą (pakirpdamos arba skusdamos gaktos plaukelius) ir renkasi atitinkamą apatinį trikotažą ar maudymosi kostiumą.

 Vyro trikampis 

Vyro trikampis – virš varpos šaknies augančių gaktos plaukų suformuotas trikampis, esantis smaigaliu į viršų, link bambos (priešingai nei pas moteris). Tokį plaukų augimą lemia didesnis androgenų kiekis nei pas moteris. Vyrų trikampis paprastai būna ne taip aiškiai išreikštas kaip moterų, kadangi paprastai būna šiek tiek retesni plaukai.

 Skutimas 
Kai kurie žmonės linkę gaktos plaukus skusti, ir toks gaktos plaukelių skutimas yra viena iš depiliacijos rūšių (moterys dažniau skuta nei vyrai). Skutimo priežastys dažniausiai būna estetinės, kartais – higieninės. Stilius gali būti įvairus:
 skutimas bikiniui – skutami plaukų trikampio kraštai. Pašalinamas bikinio plaukų perteklius išlendantis iš už po kelnaičių zonos;
 Braziliškas skutimas – nuskutami beveik visi arba visi plaukai nuo gaktos, lytinių lūpų, išangės ir sėdmenų, kartais paliekant kokios nors figūros (rutuliuko, juostelės, kryžiuko ir pan.) plaukų pluoštelį virš klitorio arba varpos;
 Prancūziškas skutimas – nuskutami beveik visi gaktos plaukai paliekant ploną liniją. Depiliuojama giliau į tarpvietę, tačiau nėra nudepiliuojama taip plikai kaip Braziliškame bikini. Lytinės lūpos nėra depiliuojamos.

 Šaltiniai 

Kategorija:Plaukai
Kategorija:Seksologija